Αυτό το λήμμα αφορά το τμήμα καλαθοσφαίρισης γυναικών του Γυμναστικού Συλλόγου Περιστερίου.  Για τον ευρύτερο σύλλογο, δείτε: Γ.Σ. Περιστερίου.  

Ο **Γυμναστικός Σύλλογος Περιστερίου** είναι ελληνικό αθλητικό σωματείο που δραστηριοποιείται στην περιοχή του Περιστερίου Αττικής, όπου και βρίσκονται οι έδρες των τμημάτων του. Η γυναικεία ομάδα καλαθοσφαίρισης αποτελεί νομικά ένα από τα ερασιτεχνικά τμήματα του συλλόγου.

Επίσημα χρώματα της ομάδας είναι το μπλε και το κίτρινο και έμβλημά του ένα περιστέρι που φέρει στο στόμα φύλλα ελιάς. Έδρα όλων των τμημάτων καλαθοσφαίρισης αποτελεί το Κλειστό Γυμναστήριο Περιστερίου «Ανδρέας Παπανδρέου», χωρητικότητας 4.000 θεατών, αλλά και κατά περίπτωση το μικρότερο Κλειστό Γυμναστήριο Μπόθου.

Ιστορική αναδρομή
-----------------

Το τμήμα γυναικείας καλαθοσφαίρισης του συλλόγου ιδρύθηκε το 1995 και αγωνίστηκε για πρώτη φορά στη Β' Κατηγορία Γυναικών της Ε.Σ.Κ. Αττικής κατά την περίοδο 1997-98.

#### Θητεία στις Εθνικές Κατηγορίες (1999-2006)

Η αγωνιστική περίοδος 1999-00 αποτελεί κομβικό σημείο για την ιστορία του τμήματος καθώς τότε έλαβε χώρα η πρώτη άνοδός του σε Πρωτάθλημα πανελλαδικής εμβέλειας, μετά από την κατάκτηση του Πρωταθλήματος της Α' Κατηγορίας Γυναικών που διοργάνωσε η Ε.Σ.Κ. Αττικής.

Τη χρονιά 2000-01 το Περιστέρι βρέθηκε να αγωνίζεται στον Όμιλο Νότου της Β' Εθνικής Κατηγορίας (που σήμερα δεν υφίσταται) απέναντι σε 11 αντιπάλους. Μετά το πέρας των αγωνιστικών του υποχρεώσεων είχε κατακτήσει την κορυφή του βαθμολογικού πίνακα και μαζί με τον τίτλο του Πρωταθλητή και την άνοδο στην αμέσως υψηλότερη κατηγορία. Ο απολογισμός της χρονιάς ήταν 20 νίκες και 2 ήττες.

Την επόμενη χρονιά, 2001-02, ο σύλλογος πραγματοποίησε την παρθενική του θητεία στην Α2 Εθνικής, τον ένα και μοναδικό Όμιλο της οποίας συνέθεσαν 12 ομάδες από ολόκληρη την Ελλάδα. Το Περιστέρι, έχοντας συγκεντρώσει 15 νίκες και 7 ήττες, έκλεισε τη χρονιά στην 6η θέση της βαθμολογίας. Ισοβάθμισε με το Θερμαϊκό Θέρμης και τοποθετήθηκε κάτω από αυτόν βάσει των επόμενων κριτηρίων κατάταξης. Η τελική θέση του συλλόγου τον συγκράτησε με ασφάλεια στην ίδια κατηγορία και για την επόμενη χρονιά. Την περίοδο αυτή πραγματοποίησε και τον ντεμπούτο του Κύπελλο Ελλάδος στα πλαίσια του οποίου αγωνίστηκε δύο φορές. Στο πρώτο παιχνίδι υποχρέωσε σε ήττα το Λασσάνη Κοζάνης με σκορ 62-79, ενώ στο δεύτερο αποκλείστηκε κατόπιν ήττας από την Ηλιούπολη με σκορ 57-30.

Την επόμενη χρονιά, 2002-03, υπό τις ίδιες διοργανωτικές συνθήκες, το Περιστέρι πέτυχε μία νίκη λιγότερη με τελικό απολογισμό 14 νίκες και 8 ήττες. Ωστόσο βρέθηκε στην 3η θέση του τελικού βαθμολογικού πίνακα, μία υψηλότερα από το Παλαιό Φάληρο με το οποίο ισοβάθμισε. Το Παλαιό Φάληρο ήταν αυτό που απέκλεισε το Περιστέρι από το Κύπελλο στην πρεμιέρα με σκορ 40-47. Το καλοκαίρι του 2003 η ομάδα των Δυτικών Προαστίων έλαβε την άδεια της Ελληνικής Ομοσπονδίας Καλαθοσφαίρισης να αγωνιστεί σε κορυφαίο επίπεδο από το επόμενο φθινόπωρο.

Την αγωνιστική περίοδο 2003-04 ο σύλλογος αγωνίστηκε στην Α1 Εθνική Κατηγορία, θητεία που αποτελεί και τη μοναδική στη μέχρι σήμερα ιστορία του. Υπό ιδιαίτερα ανταγωνιστικές συνθήκες, την κατηγορία συνέθεσαν 14 ομάδες που αγωνίστηκαν σε κοινό Όμιλο. Σε 26 παιχνίδια το Περιστέρι είχε φτωχό απολογισμό, μόλις 4 νίκες και 22 ήττες. Αναπόφευκτα υποβιβάστηκε άμεσα, χωρίς να καταφέρει να καθιερωθεί στο επίπεδο αυτό. Η αξιοσημείωτη (και ιστορική) επιτυχία του συλλόγου αυτή τη χρονιά ήταν το γεγονός ότι απέκλεισε τον Παναθηναϊκό από το Κύπελλο Ελλάδος νικώντας τον με σκορ 50-49 στην 1η Αγωνιστική της Β' Φάσης του θεσμού. Στον επόμενο αγώνα ηττήθηκε από τον Πειραϊκό Σύνδεσμο με σκορ 33-62 και αποκλείστηκε από τη συνέχεια.

Τη χρονιά 2004-05 ο σύλλογος επέστρεψε στην Α2 Εθνική Κατηγορία. Μετά από την αναδιάρθρωση των Κατηγοριών και την κατάργηση της Β' Εθνικής που έλαβε χώρα την προηγούμενη περίοδο, το Πρωτάθλημα διοργανώθηκε σε δύο Ομίλους των 12 ομάδων. Στο πλαίσιο αυτό το Περιστέρι συγκέντρωσε 9 νίκες και 13 ήττες, ισοβαθμώντας στο τέλος με την Ελευθερία Μοσχάτου. Στην τελική κατάταξη τοποθετήθηκε στην 9η θέση, αποφεύγοντας τον υποβιβασμό. Σε ό,τι αφορά το Κύπελλο συμμετείχε μόνο στην πρεμιέρα, σημείο και στο οποίο αποκλείστηκε από το Παλαιό Φάληρο με σκορ 44-46.

Την επόμενη περίοδο, 2005-06, η δυσκολία του Πρωταθλήματος αυξήθηκε εφόσον οι ομάδες του Ομίλου Νότου έγιναν πλέον 14 στον αριθμό. Η χρονιά για το Περιστέρι ήταν κακή και ο απολογισμός του πολύ φτωχός: μόλις 3 νίκες σε 26 παιχνίδια. Στην τελική βαθμολογία βρέθηκε στη 13η και προτελευταία θέση, πάνω από τη Α.Γ.Ε.Χ. που ηττήθηκε σε όλα τα παιχνίδια, με αποτέλεσμα να την ακολουθήσει στο δρόμο του υποβιβασμού. Στο Κύπελλο η Ελευθερία Μοσχάτου νίκησε το Περιστέρι με σκορ 67-44 στην πρώτη αγωνιστική σταματώντας την πορεία του για τη χρονιά αυτή.

Τα επόμενα δύο χρόνια το Περιστέρι συμμετείχε στο Πρωτάθλημα της Α' Κατηγορίας Γυναικών που διοργανώνει η Ε.Σ.Κ. Αττικής.

#### Πρόσφατες περίοδοι στην Ε.Σ.Κ.Α. (2008-2012)

Την αγωνιστική περίοδο 2008-09 η ομάδα των Δυτικών Προαστείων ήταν μία από τις 12 που έλαβαν μέρος στο Πρωτάθλημα της Α' Κατηγορίας Γυναικών που διοργάνωσε η Ε.Σ.Κ. Αττικής. Έχοντας συλλέξει 38 βαθμούς, μετά τη λήξη της κανονικής περιόδου βρέθηκε στην 4η θέση της βαθμολογικής κατάταξης, λαμβάνοντας το δικαίωμα συμμετοχής στα Play-offs. Εκεί κλήθηκε να αντιμετωπίσει αρχικά τη μετέπειτα Πρωταθλήτρια Παιανία της Γιασεμί Σαμαντούρα, απέναντι στην οποία είχε μία νίκη και μία ήττα. Ανάμεσα στις δύο ομάδες διεξήχθησαν δύο παιχνίδια προτού φτάσει κάποια στις τρεις νίκες σύνολο, στα οποία το Περιστέρι γνώρισε την ήττα αρχικά με 63-60  και ακολούθως με 56-52 στην παράταση (49-49 κανονική διάρκεια). Στο τελευταίο παιχνίδι της χρονιάς, η ομάδα του Κολτσίδα επικράτησε υπέρ του Ιωνικού Νέας Φιλαδέλφειας με σκορ 37-60, κλείνοντας οριστικά την 3η θέση για τη χρονιά αυτή.

Στη διάρκεια της χρονιάς αυτής, εκτός από το Πρωτάθλημα το Περιστέρι συμμετείχε και στο Κύπελλο Γυναικών της Ε.Σ.Κ.Α. Έχοντας φτάσει επιτυχώς στους Ημιτελικούς, πέρασε επιτυχώς το εμπόδιο του Ιωνικού Νέας Φιλαδέλφειας, παρόλο που ο τελευταίος είχε επικρατήσει του Περιστερίου και στα δύο παιχνίδια της κανονικής περιόδου του Πρωταθλήματος. Διατηρώντας τον έλεγχο σε ολόκληρο το ματς στο Κλειστό Γυμναστήριο των Μελισσίων, το Περιστέρι προκρίθηκε στον Τελικό με σκορ 69-49. Εκεί αντιμετώπισε το Θριάμβο Αθηνών, ομάδα τότε της Β' Κατηγορίας, τον οποίο κατάφερε και νίκησε δύσκολα στην παράταση με σκορ 74-62 (58-58 κανονική διάρκεια). Αρχηγός της Κυπελλούχου ομάδας ήταν η Λαμπρινή Τουμπογιάννη, πρώτη σκόρερ του Περιστερίου η Ιωάννα Αντωνογιαννάκη, πρώτη σκόρερ του Αγώνα ήταν η παίκτρια της ηττημένης ομάδας, Βιβή Αγγελίδη, ενώ δεν αποδόθηκε επισήμως τίτλος πολυτιμότερης παίκτριας (M.V.P.) 

Την περίοδο 2009-10, πάντα υπό την καθοδήγηση του Γιώργου Κολτσίδα, η ομάδα του Περιστερίου συνέχισε δυναμικά την προσπάθεια επιστροφής στις Εθνικές Κατηγορίες. Ολοκλήρωσε τις αγωνιστικές της υποχρεώσεις για την κανονική περίοδο στη 2η θέση του βαθμολογικού πίνακα με απολογισμό 17 νίκες και 3 ήττες, όσες και ο πρωτοπόρος Άγιος Ελευθέριος. Στη διαδικασία των Play-offs κλήθηκε να ξεπεράσει το εμπόδιο της Νέας Κηφισίας, με τις δύο ομάδες να μεταφέρουν από μία νίκη και μία ήττα από την κανονική περίοδο. Η Νέα Κηφισιά πραγματοποίησε δύο συνεχόμενες νίκες, με σκορ 46-51 και 47-46, αφήνοντας το Περιστέρι εκτός τελικών.

Την επόμενη χρονιά, 2010-11, η ομάδα του Περιστερίου πραγματοποίησε υψηλού επιπέδου πορεία, κλείνοντας την κανονική περίοδο με 17 νίκες και 5 ήττες, έχοντας τοποθετηθεί στην 4η θέση του βαθμολογικού πίνακα. Στη διαδικασία των Play-offs που ακολούθησε, το Περιστέρι διασταυρώθηκε με τον πρωτοπόρο της κανονικής περιόδου, Άγιο Ελευθέριο, απέναντι στον οποίο είχε μία νίκη και μία ήττα. Επιζητώντας τις τρεις νίκες σύνολο, ο Άγιος Ελευθέριος έλαβε αρχικά το πλεονέκτημα, νικώντας με σκορ 56-47. Εντούτοις στην έδρα του, το Περιστέρι ισοφάρισε τη σειρά, ανανεώνοντας το ραντεβού των δύο ομάδων για τρίτο παιχνίδι. Εκεί το Περιστέρι, αν και δεν ήταν το φαβορί στην αρχή της διαδικασίας, κατάφερε να νικήσει εκτός έδρας με διαφορά ενός πόντου, 46-47, με αποτέλεσμα να λάβει το εισιτήριο για την τελική φάση. Επόμενος αντίπαλος του Περιστερίου στάθηκε η Αγία Παρασκευή, με τις δύο ομάδες να διαθέτουν επίσης από μία νίκη και μία ήττα. Αρχικά η δεύτερη κατάφερε να νικήσει εκτός έδρας με 43-54 παίρνοντας σαφές προβάδισμα για τον τίτλο και την άνοδο στην Α2 Εθνική. Η σειρά τελείωσε στο επόμενο παιχνίδι, στο οποίο επικράτησε ξανά η Αγία Παρασκευή με σκορ 56-54, αφήνοντας το Περιστέρι στην ίδια κατηγορία και για την επόμενη χρονιά.

Η αγωνιστική περίοδος 2011-12, αν και πετυχημένη αγωνιστικά για το Περιστέρι, έκρυβε μια μεγάλη απογοήτευση για την ομάδα που, αν και μεγάλο φαβορί για την άνοδο στην Α2 Εθνική, έχασε σε παιχνίδι εντός έδρας και για ένα καλάθι τη σχετική ευκαιρία. Συγκεκριμένα, με νέο προπονητή τον Αντώνη Παπαδέλο, κατάφερε να τερματίσει στην κορυφή της βαθμολογίας μετά τη λήξη της κανονικής περιόδου, με απολογισμό 21 νίκες και 1 ήττα, απέναντι σε 11 αντιπάλους. Στη διαδικασία των Play-offs, όχι χωρίς δυσκολία, πήρε από το πρώτο ματς τη μία νίκη που χρειαζόταν κόντρα στον Α.Ο. Ζωγράφου με σκορ 46-38, περνώντας έτσι στη σειρά των Τελικών. Εκεί, κλήθηκε να αντιμετωπίσει τα Μελίσσια, απέναντι στα οποία είχαν από την κανονική περίοδο 1 νίκη και 1 ήττα, με τον τίτλο να κρίνεται στις 3 νίκες. Η σειρά αποδείχθηκε εξαιρετικά επεισοδιακή, με την αρχή να γίνεται στην έδρα του Περιστερίου, την οποία «έσπασαν» αρχικά τα Μελίσσια με σκορ 63-61. Κατόπιν, ενώ τα Μελίσσια θα μπορούσαν να είχαν σφραγίσει τον τίτλο στην έδρα τους, γνώρισαν την ήττα από το Περιστέρι με σκορ 49-54, με τη σειρά να πηγαίνει σε τρίτο παιχνίδι. Σε αυτό διαδραματίστηκε τρίτο συνεχόμενο «σπάσιμο» έδρας (49-51), με τα Μελίσσια να κατακτούν τελικά τον τίτλο και την άνοδο, αφήνοντας πολύ πικρή γεύση στους συντελεστές της ομάδας του Περιστερίου.

#### Νταμπλ και σύντομη παραμονή στην Α2 Εθνική (2012-2014)

|  |  |  |
| --- | --- | --- |
| **Roster 2012-13 00(Κατάκτηση Νταμπλ Ε.Σ.Κ.Α.)**:

|  |  |
| --- | --- |
| 
* Νίκη Κοντοέ (2/1993)
* Βάσω Τσαρούχα (1/1982)
* Ιωάννα Κελλάρη (2-3/1986)
* Ανδριάννα Χαϊκάλη (3-4/1979)
* Λούση Ζουρνή (4-5/1984)
* Κατερίνα Σερέτη (2-3/1982)
* Σοφία Μουστάκα (1/1987)

 | 
* Ντένια Μάργαρη (5/1984)
* Ναταλία Λαγού (2-3/1994)
* Αθανασία Μπακαλέξη (4-5/1981)
* Άννα Χιώτη (5/1992)
* Γιωργία Χαραλαμπάκη (3-4/1988)
* Άντζελα Νάου (1/1997)

 |

 |
| **Τεχνικό Επιτελείο 2012-13**: 
* Προπονητής: Αντώνης Παπαδέλος
* Γυμναστής: Νίκος Γλεντής
* Έφορος: Γεώργιος Νάος
* Υπεύθυνος Τμήματος: Βαγγέλης Παύλου
 |

Η αγωνιστική περίοδος 2012-13 υπήρξε αξιοσημείωτη για τη μέχρι σήμερα πορεία του συλλόγου, καθώς πέτυχε την κατάκτηση ενός ντάμπλ: συγκεκριμένα κατέκτησε αήττητος τόσο το Πρωτάθλημα Α' Κατηγορίας όσο και το Κύπελλο Γυναικών της Ε.Σ.Κ. Αττικής.

Αρχικά τερμάτισε στην κορυφή της βαθμολογικής κατάταξης της κανονικής περιόδου, με 22 νικηφόρα αποτελέσματα στη συγκομιδή του, μπαίνοντας στα Play-offs ως ακλόνητο φαβορί για την άνοδο στην Α2 Εθνική Κατηγορία. Εκεί αντιμετώπισε αρχικά τον Άρη Πετρούπολης (σειρά 2-0 υπέρ του Περιστερίου), παίρνοντας αμέσως τη μία νίκη που χρειαζόταν για να προχωρήσει, με σκορ 49-33. Στη συνέχεια διασταυρώθηκε με τον Α.Ο. Ζωγράφου (σειρά 2-0 υπέρ του Περιστερίου). Μετά από ένα αγωνιώδες παιχνίδι η ομάδα του Παπαδέλου επικράτησε με 54-47 στην παράταση (43-43 κανονικός χρόνος), παίρνοντας το εισιτήριο για την Α2 Εθνική Κατηγορία χωρίς καμία ήττα στο παθητικό του.

Λίγο πριν την κατάκτηση του Πρωταθλήματος το Περιστέρι προκρίθηκε στον Τελικό του Κυπέλλου Γυναικών της Ε.Σ.Κ.Α. έχοντας αποκλείσει στη σειρά τις ομάδες: Α.Ο. Πεύκης (44-52), Γ.Σ. Ηλιούπολης (27-50) και Α.Ε.Σ. Γαλατσίου (41-50). Στον τελικό, που διεξήχθη στις 15 Μαρτίου 2013, κλήθηκε να αντιμετωπίσει τον Προμηθέα Χαλανδρίου τον οποίον καθοδηγούσαν οι προπονητές Μάνος Μανουσάκης και Θάνος Νίκλας. Το Περιστέρι τελικά επικράτησε με σκορ 58-46, κατακτώντας το τρόπαιο για δεύτερη φορά στην ιστορία του. Πρώτη σκόρερ του Περιστερίου (11 πόντοι) και πολυτιμότερη παίκτρια του αγώνα (M.V.P.) αναδείχθηκε η Ιωάννα Κελλάρη.

Τον Ιούλιο του 2013 την τεχνικη ηγεσία της ομάδας ανέλαβε ο Νίκος Κόμης, προκειμένου να την καθοδηγήσει στη νέα της προσπάθεια στην Α2 Εθνική. Η ομάδα τοποθετήθηκε στον Όμιλο Νότου, όπου κλήθηκε να αντιμετωπίσει σε διπλούς αγώνες 11 αντιπάλους. Η συγκομιδή της υπήρξε, εν τέλει, φτωχή καθώς μάζεψε μόλις 4 νίκες σε 22 αγώνες. Κατά συνέπεια βρέθηκε στην 11η και προτελευταία θέση της τελικής βαθμολογικής κατάταξης, με άμεσο αποτέλεσμα την επιστροφή της στο οικείο της Τοπικό Πρωτάθλημα. Την ίδια χρονιά, το Περιστέρι συμμετείχε σε δύο αγώνες στα πλαίσια της Α' Φάσης του Κυπέλλου Ελλάδος. Στον πρώτο απέκλεισε με σκορ 65-35 την Ολυμπιάδα Άσσου-Λέχαιου. Στο δεύτερο τερματίστηκε η πορεία του στη διοργάνωση, εφόσον ηττήθηκε με το ευρύ 27-66 από το Σπόρτιγκ Αθηνών.

#### Επιστροφή στην Ε.Σ.Κ.Α. (2014-σήμερα)

Την αγωνιστική περίοδο 2014-15, οπότε και στον πάγκο του Περιστερίου συνέχισε να κάθεται ο Νίκος Κόμης, η ομάδα επέστρεψε στο τοπικό Πρωτάθλημα της Α' Κατηγορίας Ε.Σ.Κ. Αττικής. Αυτή τη φορά η πορεία της δεν είχε την ένταση του πρόσφατου παρελθόντος, με αποτέλεσμα να τερματίσει στην 8η θέση της βαθμολογικής κατάταξης της κανονικής περιόδου. Πιο συγκεκριμένα μάζεψε 9 νίκες σε 22 αγώνες, κάτι που δεν της επέτρεψε μεν να κινδυνέψει με υποβιβασμό, αλλά επίσης δεν επαρκούσε για συμμετοχή στα Play-offs.

Παρ' όλα αυτά το Περιστέρι είχε αξιόλογη πορεία στο θεσμό του Κυπέλλου Γυναικών Ε.Σ.Κ.Α. στα πλαίσια του οποίου κατάφερε να προκριθεί στο Μεγάλο Τελικό. Προκειμένου να φτάσει εκεί απέκλεισε διαδοχικά τα Καλύβια Θορικού (46-40), το Παγκράτι (44-67), τις Κουκουβάουνες (36-41) και, τέλος, την Α.Ε.Ν. Κηφισιάς με σκορ 83-81 στον Ημιτελικό. Προκειμένου να κατακτήσει εκ νέου το τρόπαιο κλήθηκε να ξεπεράσει για δεύτερη φορά τα τελευταία χρόνια το εμπόδιο του Προμηθέα Χαλανδρίου. Ο Τελικός διεξήχθη στις 26 Φεβρουαρίου 2015 στο Κλειστό Γυμναστήριο του Παπάγου. Σε αντίθεση με το 2013, αυτή τη φορά ήταν ο Προμηθέας που επικράτησε με σκορ 58-45.

Διακεκριμένες καλαθοσφαιρίστριες
--------------------------------

* Ιωάννα Αντωνογιαννάκη
* Μαλαματένια Καρασταμάτη
* Αυγουστίνα Ρούσσου
* Λαμπρινή Τουμπογιάννη

Προπονητές
----------

* Άννα Ματσούλη (? - ?)
* Γιώργος Κολτσίδας (πριν το 2007 - Μάρτιος 2011)
* Αντώνης Παπαδέλος (Μάρτιος 2011 - Ιούλιος 2013)
* Νίκος Κόμης (Ιούλιος 2013 - Ιούλιος 2015)
* Γεωργία Αγγελή (Αύγουστος 2015 - σήμερα)

Τρέχουσα αγωνιστική περίοδος
----------------------------

Κατά την τρέχουσα αγωνιστική περίοδο, 2015-16, ο Γ.Σ. Περιστερίου λαμβάνει μέρος στο Πρωτάθλημα της Α' Κατηγορίας Γυναικών που διοργανώνει η Ένωση Σωματείων Καλαθοσφαίρισης Αττικής, καθώς και στο Κύπελλο Γυναικών της ίδιας Ένωσης.

Έδρα του συλλόγου είναι το Κλειστό Γυμναστήριο Περιστερίου «Ανδρέας Παπανδρεόυ», χωρητικότητας 4.000 θεατών. Πρόεδρος του διοικητικού συμβουλίου είναι ο Φίλιππος Κότσης, γενικός αρχηγός ο Στέφανος Κιουριτζόγλου, αναπληρωτής γενικός αρχηγός ο Γιώργος Παρδακίδης. Καθήκοντα πρώτης προπονήτριας διατηρεί από τον Αύγουστο του 2015 η Γεωργία Αγγελή.

Παραπομπές
----------

1. 1 2  Κλειστό Γυμναστήριο «Ανδρέας Παπανδρέου», πληροφορίες στον ιστότοπο Stadia.gr.
2. 1 2 3  «Πρόγραμμα & Βαθμολογία Β' Εθνικής Κατηγορίας Γυναικών (Όμιλος Νότου) 2000-2001», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
3. 1 2 3 4  «Πρόγραμμα & Βαθμολογία A2 Εθνικής Κατηγορίας Γυναικών 2001-2002», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
4. 1 2 3  «Πρόγραμμα & Βαθμολογία A2 Εθνικής Κατηγορίας Γυναικών 2002-2003», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
5. 1 2 3 4  «Πρόγραμμα & Βαθμολογία A1 Εθνικής Κατηγορίας Γυναικών 2003-2004», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
6. 1 2 3 4  «Πρόγραμμα & Βαθμολογία A2 Εθνικής Κατηγορίας Γυναικών (Όμιλος Νότου) 2004-2005», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
7. 1 2 3  «Πρόγραμμα & Βαθμολογία A2 Εθνικής Κατηγορίας Γυναικών (Όμιλος Νότου) 2005-2006», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
8. 1 2  Αποτελέσματα Α ΕΣΚΑ: Η Δάφνη το ντέρμπι, αρχίζουν τα πλέι οφ!, άρθρο στον ιστότοπο WePlayBall.gr, 23 Μαρτίου 2009.
9. ↑  Playoffs ΕΣΚΑ: Μίλησαν οι έδρες, άρθρο στον ιστότοπο WePlayBall.gr, 29 Μαρτίου 2009.
10. ↑  Play Off ΕΣΚΑ: Στον τελικό η Παιανία, ισοφάρισε η Δάφνη!, άρθρο στον ιστότοπο WePlayBall.gr, 2 Απριλίου 2009.
11. ↑  Play Off Α ΕΣΚΑ: Τρίτη θέση για το Περιστέρι, άρθρο στον ιστότοπο WePlayBall.gr, 9 Απριλίου 2009.
12. 1 2  «Ημιτελικοί Κυπέλλου ΕΣΚΑ», άρθρο στον ιστότοπο WePlayBall.gr, 14 Μαρτίου 2009.
13. 1 2 3  «Κυπελλούχος το Περιστέρι!», άρθρο στον ιστότοπο WePlayBall.gr, 15 Μαρτίου 2009.
14. ↑  «Ρεπορτάζ τελικoύ κυπέλλου ΕΣΚΑ μεταξύ Γ.Σ Περιστερίου- Θρίαμβος», άρθρο στον ιστότοπο του περιοδικού Womba, 16 Μαρτίου 2009.
15. 1 2 3  «Αποτελέσματα Α ΕΣΚΑ: Το ντέρμπι στον ΜΕΛΑΣ», άρθρο στον ιστότοπο WePlayBall.gr, 14 Μαρτίου 2010.
16. ↑  «Play off Α ΕΣΚΑ: 2-1 η Κηφισιά!», άρθρο στον ιστότοπο WePlayBall.gr, 21 Μαρτίου 2010.
17. ↑  «Αποτελέσματα Α ΕΣΚΑ: Στον τελικό η ΑΕΝΚ!», άρθρο στον ιστότοπο WePlayBall.gr, 25 Μαρτίου 2010.
18. 1 2  «Αποτελέσματα Α ΕΣΚΑ: Και τώρα play off!», άρθρο στον ιστότοπο WePlayBall.gr, 28 Μαρτίου 2011.
19. ↑  «Α ΕΣΚΑ PLAY OFF: Προβάδισμα για ΜΕΛΑΣ και Μελίσσια!», άρθρο στον ιστότοπο WePlayBall.gr, 1 Απριλίου 2011.
20. ↑  «Α ΕΣΚΑ PLAY OFF: Ισοφάρισε το Περιστέρι», άρθρο στον ιστότοπο WePlayBall.gr, 3 Απριλίου 2011.
21. ↑  «Α ΕΣΚΑ PLAY OFF: Το Περιστέρι στον τελικό!», άρθρο στον ιστότοπο WePlayBall.gr, 6 Απριλίου 2011.
22. ↑  «Α ΕΣΚΑ PLAY OFF: Η Αγία μια νίκη μακριά από την Α2!», άρθρο στον ιστότοπο WePlayBall.gr, 10 Απριλίου 2011.
23. ↑  «Προβάδισμα για Αγία Παρασκευή»[*νεκρός σύνδεσμος*], άρθρο στον ιστότοπο SuperBasket.gr, 11 Απριλίου 2011.
24. ↑  «Στην Α2 η Αγ. Παρασκευή» Αρχειοθετήθηκε 2011-06-14 στο Wayback Machine. άρθρο στον ιστότοπο SuperBasket.gr, 14 Απριλίου 2011.
25. 1 2 3  «Ο Αντώνης Παπαδέλος συνεχίζει στο Περιστέρι»[*νεκρός σύνδεσμος*], άρθρο στον ιστότοπο PeristeriNews.gr, 26 Ιουνίου 2011.
26. 1 2  «Αποτελέσματα Α’ ΕΣΚΑ: Φινάλε με εύκολα διπλά για ΜΕΛΑΣ και Ζωγράφου, σούπερ Παγκράτι!», άρθρο στον ιστότοπο WePlayBall.gr, 18 Μαρτίου 2012.
27. 1 2  «Αποτελέσματα Α’ ΕΣΚΑ: «Μπρέικ» και μισός τίτλος για τα Μελίσσια!», άρθρο στον ιστότοπο WePlayBall.gr, 1 Απριλίου 2012.
28. ↑  «Αποτελέσματα Πλέι Οφ A' ΕΣΚΑ: Το Περιστέρι είναι εδώ, σε τρίτο παιχνίδι ο τίτλος!», άρθρο στον ιστότοπο WePlayBall.gr, 5 Απριλίου 2012.
29. ↑  «Αποτελέσματα Α’ ΕΣΚΑ: Στην Α2 τα Μελίσσια με γύρο θριάμβου στο Περιστέρι!», άρθρο στον ιστότοπο WePlayBall.gr, 8 Απριλίου 2012.
30. 1 2  «Αποτελέσματα Πλέι Οφ Α' ΕΣΚΑ: Αήττητο στην Α2 το Περιστέρι!», άρθρο στον ιστότοπο WePlayBall.gr, 22 Απριλίου 2013.
31. ↑  «Αποτελέσματα Α' ΕΣΚΑ: Απόλυτο φαβορί στα πλέι οφ το Περιστέρι, σούπερ Ζωγράφου στην Πετρούπολη!», άρθρο στον ιστότοπο WePlayBall.gr, 9 Απριλίου 2013.
32. ↑  «Αποτελέσματα Πλέι Οφ Α' ΕΣΚΑ: "Μπρέικ" του Ζωγράφου στο Χαλάνδρι, στον τελικό το Περιστέρι!», άρθρο στον ιστότοπο WePlayBall.gr, 12 Απριλίου 2013.
33. 1 2 3  «Αφιέρωμα στον Τελικό του Κυπέλλου της ΕΣΚΑ...» Αρχειοθετήθηκε 2017-10-06 στο Wayback Machine. άρθρο στον ιστότοπο WomenSports.gr, 13 Μαρτίου 2013.
34. ↑  «Το Περιστέρι Κυπελλούχος ΕΣΚΑ»[*νεκρός σύνδεσμος*], άρθρο στον ιστότοπο BasketNet.gr, 16 Μαρτίου 2013.
35. ↑  «ΕΣΚΑ Γυναικών: Κυπελλούχος το Περιστέρι», άρθρο στον ιστότοπο OnSports.gr, 16 Μαρτίου 2013.
36. 1 2  «Νέος προπονητής στο Περιστέρι ο Κόμης!», άρθρο στον ιστότοπο WePlayBall.gr, 2 Ιουλίου 2013.
37. ↑  «Τερψιθέα και Παναθλητικός στην Α1», άρθρο στον ιστότοπο Sport24.gr, 13 Απριλίου 2014.
38. ↑  «Αποτελέσματα Α2 Νότου: Στην Α1 η Τερψιθέα, έπεσε στην ΕΣΚΑ η Νέα Κηφισιά!», άρθρο στον ιστότοπο WePlayBall.gr, 13 Απριλίου 2014.
39. ↑  «Πρεμιέρα στο Κύπελλο των Γυναικών» Αρχειοθετήθηκε 2013-09-26 στο Wayback Machine. άρθρο στον ιστότοπο SentraGoal.gr, 22 Σεπτεμβρίου 2013.
40. ↑  ««Γάζωσε» ο Σπόρτιγκ στο …Σαλούν το Περιστέρι 66-27» Αρχειοθετήθηκε 2016-03-04 στο Wayback Machine. άρθρο στον ιστότοπο SportsHero.gr, 2 Οκτωβρίου 2013.
41. ↑  «Εύκολη πρόκριση για το Σπόρτιγκ», άρθρο στον ιστότοπο BasketBlog.gr, 2 Οκτωβρίου 2013.
42. 1 2  «Στα Play-offs η Α.Ε.Κ. Περιστερίου» Αρχειοθετήθηκε 2015-09-02 στο Wayback Machine. άρθρο στον ιστότοπο WomenBasket.gr, 31 Μαρτίου 2010.
43. ↑  ««Κλείδωσε» η τετράδα των πλέι οφ» Αρχειοθετήθηκε 2016-03-05 στο Wayback Machine. άρθρο στον ιστότοπο SuperBasket.gr, 31 Μαρτίου 2010.
44. ↑  «Κύπελλο ΕΣΚΑ: Στον τελικό το Περιστέρι!», άρθρο στον ιστότοπο WePlayBall.gr, 12 Δεκεμβρίου 2014.
45. ↑  «Κύπελλο ΕΣΚΑ: Στον τελικό ο Προμηθέας δια χειρός Τριμέρη!», άρθρο στον ιστότοπο WePlayBall.gr, 19 Δεκεμβρίου 2014.
46. ↑  «Aποτελέσματα Κυπέλλου ΕΣΚΑ: Κυπελλούχος ο Προμηθέας!», άρθρο στον ιστότοπο WePlayBall.gr, 27 Φεβρουαρίου 2015.
47. ↑  «Κυπελλούχος ο Προμηθέας στην ΕΣΚΑ Γυναικών!» Αρχειοθετήθηκε 2015-03-16 στο Wayback Machine. άρθρο στον ιστότοπο BasketBlog.gr, 27 Φεβρουαρίου 2015.
48. ↑  «Κυπελλούχος ο Προμηθέας» Αρχειοθετήθηκε 2015-12-13 στο Wayback Machine. άρθρο στον ιστότοπο SuperBasket.gr, 27 Φεβρουαρίου 2015.
49. ↑  «Στα χέρια του Προμηθέα το κύπελλο της ΕΣΚΑ» Αρχειοθετήθηκε 2015-03-19 στο Wayback Machine. άρθρο στον ιστότοπο WomenSports.gr, 27 Φεβρουαρίου 2015.
50. ↑  «Η Α' ΕΣΚΑ μπορεί να φτάσει και τα 2.00 μέτρα!», άρθρο στον ιστότοπο του περιοδικού Womba, 22 Οκτωβρίου 2007.
51. ↑  «Περιστέρι: Ανέλαβε ο Κόμης», άρθρο στον ιστότοπο OnSports.gr, 7 Ιουλίου 2013.
52. ↑  «Τέλος από το Περιστέρι ο Κόμης!», άρθρο στον ιστότοπο WePlayBall.gr, 27 Ιουλίου 2015.
53. ↑  «Αλλαξαν προπονητές Περιστέρι και ΑΕΚ Περιστερίου!», άρθρο στον ιστότοπο WePlayBall.gr, 3 Αυγούστου 2015.
54. ↑  «Η νέα διοίκηση του Γ.Σ. Περιστερίου»[*νεκρός σύνδεσμος*], δελτίο τύπου στον επίσημο ιστότοπο του συλλόγου, Ιούνιος 2015.
55. ↑  «Ο Φίλιππος Κότσης νέος πρόεδρος» Αρχειοθετήθηκε 2016-03-04 στο Wayback Machine. άρθρο στον ιστότοπο PeristeriSports.gr, 27 Ιουνίου 2015.
56. ↑  «Το Περιστέρι αναβαθμίζεται»[*νεκρός σύνδεσμος*], άρρθο στον ιστότοπο EBasket.gr, 30 Ιουλίου 2015.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Γ.Σ. Περιστερίου, επίσημος ιστότοπος.
* Κλειστό Γυμναστήριο «Ανδρέας Παπανδρέου», πληροφορίες στον ιστότοπο Stadia.gr.

  

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| π • σ • ε
Ομάδες Γ' Κατηγορίας Γυναικών Ε.Σ.Κ.Α. 2021-2022 |
| --- |
|  |
| 1ος Όμιλος | 
* Αναγέννηση Πετραλώνων
* Ανταίος Γκύζη
* Αρίων Αγίου Αρτεμίου
* Δάφνη
* Ζευς Ερυθρού
* Κουκάκι
* Κωφοί
* Νήαρ Ηστ Καισαριανής
* Περισσός
* Ρουφ '80
 |  |
|  |
| 2ος Όμιλος | 
* Αχιλλεύς Κάτω Αχαρνών
* Ζηρίνειος
* Καλλίμαχος Μαραθώνα
* Καλύβια Θορικού
* Καπανδρίτι
* Λυκόβρυση
* Μαρούσι (Γ.Σ.)
* Όραμα Περιστερίου
* Περιστέρι (Γ.Σ.)
* Ροδόπολη
 |

 |